BUDŽETA GROZĪJUMA NR. 3 PROJEKTS 2014. GADA VISPĀRĒJAIS BUDŽETS

VISPĀRĒJS IEŅĒMUMU DOKUMENTS IZDEVUMU KOPSAVILKUMS PA IEDAĻĀM III iedaļa — Komisija VII iedaļa — Reģionu komiteja IX iedaļa — Eiropas Datu aizsardzības uzraudzītājs

Ņemot vērā:

– Līgumu par Eiropas Savienības darbību un jo īpaši tā 314. pantu saistībā ar Eiropas Atomenerģijas kopienas dibināšanas līgumu un jo īpaši tā 106.a pantu,

– Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam[1], un jo īpaši tās 41. pantu,

– Padomes 2013. gada 2. decembra Regulu (ES, Euratom) Nr. 1311/2013, ar ko nosaka daudzgadu finanšu shēmu 2014.–2020. gadam[2], un jo īpaši tās 13. pantu,

– Eiropas Savienības 2014. finanšu gada vispārējo budžetu, kas pieņemts 2013. gada 20. novembrī[3],

– budžeta grozījumu Nr. 1/2014[4], kas pieņemts 2014. gada 16. aprīlī,

– budžeta grozījuma Nr. 2/2014 projektu[5], kas pieņemts 2014. gada 15. aprīlī,

Eiropas Komisija ar šo iesniedz budžeta lēmējinstitūcijai 2014. gada budžeta grozījuma Nr. 3 projektu.

IZMAIŅAS IEŅĒMUMU UN IZDEVUMU KOPSAVILKUMĀ PA IEDAĻĀM

Izmaiņas ieņēmumu un izdevumu kopsavilkumā pa iedaļām ir pieejamas EUR-Lex tīmekļa vietnē (http://eur-lex.europa.eu/budget/www/index-en.htm). Izmaiņas šajā kopsavilkumā angļu valodā informācijas nolūkos ir pievienotas kā budžeta pielikums.

SATURS

1. Ievads. 5

2. Ieņēmumu pieaugums. 5

2.1. Soda naudas un procenti 5

2.2. FEMIP atmaksājumi 6

3. Maksājumu apropriāciju deficīts, īstenošana un pārvietošana.. 6

3.1. Maksājumu apropriāciju deficīts. 6

3.2. Maksājumu izpilde uz doto brīdi 2014. gadā.. 7

3.3. Pārvietošanas iespējas. 7

4. Pārskats par pieprasītajām papildu maksājumu apropriācijām pa izdevumu kategorijām 8

5. Maksājumu palielinājums, izmantojot nepiešķirto līdzekļu rezervi. 9

5.1. 1.a izdevumu kategorija. Konkurētspēja izaugsmei un nodarbinātībai 9

5.2. 2. izdevumu kategorija. Ilgtspējīga izaugsme: dabas resursi 10

5.3. 4. izdevumu kategorija. Globālā Eiropa.. 11

6. Maksājumu palielinājums, izmantojot neparedzēto izdevumu rezervi. 12

6.1. Neparedzēti apstākļi 12

6.2. 1.a izdevumu kategorija. Konkurētspēja izaugsmei un nodarbinātība.. 13

6.3. 1.b izdevumu kategorija. Ekonomiskā, sociālā un teritoriālā kohēzija.. 14

6.4. 2. izdevumu kategorija. Ilgtspējīga izaugsme: dabas resursi 15

6.5. 4. izdevumu kategorija. Globālā Eiropa.. 16

7. Papildu maksājumu vajadzības pa budžeta pozīcijām... 17

8. Štatu saraksti – funkciju grupa AST/SC.. 18

9. Kopsavilkuma tabula pa DFS izdevumu kategorijām... 20

1. Ievads

2014. gada budžeta grozījuma Nr. 3 projekts (BGP) ietver šādus elementus:

¾ prognozes pieaugums citiem ieņēmumiem no soda naudām un procentiem EUR 1 417,0 miljonu apmērā;

¾ prognozes pieaugums citiem ieņēmumiem no atmaksājumiem un ieņēmumiem, kas atmaksāti Eiropas un Vidusjūras reģiona valstu Ieguldījumu un partnerības instrumentam (FEMIP), EUR 151,0 miljonu apmērā;

¾ maksājumu apropriāciju pārvietojums no rezerves ilgtspējīgas zivsaimniecības partnerattiecību nolīgumiem uz Eiropas Zivsaimniecības fondu EUR 65,0 miljonu apmērā;

¾ maksājumu apropriāciju palielinājums par EUR 711,4 miljoniem 1.a, 2. un 4. izdevumu kategorijā līdz 2014. gada maksājumu maksimālajam apjomam. Tā mērķis ir apmierināt vajadzības saistību izpildei līdz gada beigām, lai varētu izpildīt pienākumus, kas izriet no iepriekšējām un pašreizējām saistībām, novērstu finansiālas sankcijas un nodrošinātu saņēmējiem to līdzekļu izmaksāšanu, kas paredzēti saskaņotajos ES politikas virzienos, kuriem attiecīgās saistību apropriācijas Parlaments un Padome ir apstiprinājuši iepriekšējo gadu budžetos;

¾ maksājumu apropriāciju pieaugums EUR 4 026,7 miljonu apmērā 1.a, 1.b, 2. un 4. izdevumu kategorijā, kam Komisija ierosina izmantot neparedzēto izdevumu rezervi saskaņā ar Daudzgadu finanšu shēmas (DFS) regulas 13. pantu. Tā mērķis ir risināt problēmas saistībā ar notikumiem, kas netika paredzēti brīdī, kad tika panākta vienošanās par 2014. – 2020. gada DFS maksājumu maksimālo apjomu; un

¾ Komisijas, biroju, Reģionu komitejas un Eiropas Datu aizsardzības uzraudzītāja štatu sarakstu korekcija, lai ņemtu vērā funkciju grupas "Asistenti" (AST) amata vietu pārveidošanu jaunās funkciju grupas "Sekretāri un kancelejas darbinieki" (AST/SC) amata vietās, jo tagad ir pieejamas ticamas aplēses par attiecīgo amata vietu skaitu 2014. gadā. Pieprasītā amata vietu pārveidošana rada administratīvo izdevumu ietaupījumus 5. izdevumu kategorijā EUR 0,4 miljonu apmērā. Attiecīgās maksājumu apropriācijas kļūst pieejamas pārvietošanai.

Saskaņā ar Finanšu regulas 41. panta 2. punktu un DFS regulas 13. pantu Komisija pārbaudīja iekšējās pārdales iespējas 2014. gada budžeta ietvaros, ņemot vērā to, ka maksājumu izpildes līmenis visās galvenajās programmās vienmēr ir diezgan augsts. Papildu maksājumu apropriāciju pieprasījums (EUR 4 738,1 miljons), kas ietverts šajā BGP 3/2014, atbilst neizmantotajām papildu maksājumu apropriācijām, kas nepieciešamas 2014. gada budžetā paredzēto vajadzību izpildei līdz gada beigām, pilnībā izmantojot konkrētus elastības mehānismus, kas ieviesti ar DFS regulu.

Pieprasījums EUR 4 738,1 miljona apmērā ir sīki izklāstīts turpmāk 3. iedaļā.

Ņemot vērā ieņēmumu pieaugumu, kas aprakstīts turpmāk 2. iedaļā, neto ietekme papildu līdzekļu pieprasījuma izteiksmē ir EUR 3 170,1 miljons. Turklāt 2014. gada aprīlī Komisija jau ierosināja iekļaut budžetā pārpalikumu EUR 1 005,4 miljonu apmērā, kas radies 2013. gada budžeta izpildē, tādējādi vēl vairāk samazinot līdzekļu pieprasījumu un radot neto ietekmi EUR 2 164,7 miljonu apmērā salīdzinājumā ar pašreizējo apstiprināto budžetu.

2. Ieņēmumu pieaugums

2.1. Soda naudas un procenti

Apstiprinātā 2014. gada budžeta ieņēmumu 7 1. nodaļā "Soda naudas" ir sniegta ieņēmumu sākotnējā aplēse EUR 100 miljonu apmērā no soda naudām un līgumsodiem un ieņēmumu 7 0. nodaļā "Procenti par novēlotiem maksājumiem" – EUR 15 miljonu apmēra no soda naudu procentiem. Ņemot vērā summas, kuras šogad līdz šim ir iekasētas vai, paredzams, tiks iekasētas, tiek ierosināts sākotnējo prognozi par ieņēmumiem no soda naudām (ieņēmumu 7 1 0. pants "Soda naudas, periodiski soda maksājumi un citi līgumsodi") palielināt par EUR 1 408 miljoniem un sākotnējo prognozi par ieņēmumiem no procentiem (ieņēmumu 7 0 1. Pants "Procenti par novēlotiem maksājumiem un citi soda naudu procenti") palielināt par EUR 9 miljoniem. Saskaņā ar Finanšu regulas 83. pantu Komisija summas no soda naudām, sodiem un sankcijām reģistrē kā budžeta ieņēmumus, tiklīdz Eiropas Savienības Tiesa vairs nevar atcelt lēmumus par to uzlikšanu. Ieņēmumu pieaugums no soda naudām un procentiem attiecīgi samazinās šā budžeta grozījuma projekta ietekmi uz dalībvalstu iemaksām, kas pamatojas uz NKI.

Komisija 2014. gada aprīlī[6] jau ierosināja pārskatīt budžeta ieņēmumu daļu, lai iekļautu budžetā pārpalikumu EUR 1 005,4 miljonu apmērā, kas radies, izpildot 2013. gada budžetu, un ko iekļaus 2014. gada budžetā kā ieņēmumus saskaņā ar Finanšu regulas 18. pantu.

2.2. FEMIP atmaksājumi

Atmaksas un ieņēmumi ("atmaksājumi"), kas iemaksāti atpakaļ Eiropas un Vidusjūras reģiona valstu Ieguldījumu un partnerības instrumentam (FEMIP), kopš 2008. gada ir uzkrājušies ES kontos Eiropas Investīciju bankā (EIB), gaidot, kad likumdevējs pieņems Komisijas priekšlikumu par grozījumiem EKPI regulā, kas ļautu EIB atkārtoti ieguldīt šos līdzekļus. Atmaksājumu atkārtota izmantošana tika apspriesta arī saistībā ar Finanšu regulas un Kopējās īstenošanas regulas pārskatīšanu 2012. gadā attiecībā uz ārējās finansēšanas instrumentiem. Tomēr likumdošanas rezultāts ir tāds, ka neviena no šīm regulām neparedz tiesisko pamatu to atmaksājumu atkārtotai izmantošanai, kuri izriet no juridiskajām saistībām, kas noslēgtas līdz 2014. gadam.

10. pantā Eiropas Parlamenta un Padomes lēmumā, ar ko Eiropas Investīciju bankai piešķir ES garantiju attiecībā uz zaudējumiem no finansēšanas darījumiem, ar kuriem atbalsta ieguldījumu projektus ārpus Savienības[7], ir noteikts, ka EUR 110 miljonus no uzkrātajiem "FEMIP atmaksājumiem" izmanto kā ārējos piešķirtos ieņēmumus Garantiju fondam ārējai darbībai, tādējādi ļaujot EIB aizdevumus palielināt par EUR 2 miljardiem, izmantojot ES garantiju. Summas, kas pārsniedz EUR 110 miljonus un kas izriet no juridiskajām saistībām, kuras noslēgtas pirms 2014. gada, un kuras atmaksātas FEMIP vajadzībām izveidotajā fiduciārajā kontā, saskaņā ar vispārējo budžeta universāluma principu pēc pārvaldības izmaksu un maksu atskaitīšanas iekļauj ES budžetā. Tādēļ ir ierosināts EUR 151 miljonu, kas atbilst summai, kas ir pieejama attiecīgajā ES kontā EIB 2013. gada beigās, iekļaut pašreizējā budžeta grozījumā.

Attiecīgi ir pielāgotas budžeta piezīmes par ieņēmumu 8 1 0. pantu "Kapitāla atmaksas un procenti attiecībā uz īpašiem aizdevumiem un riska kapitālu, kas piešķirts sadarbībai finanšu jomā ar ārpuskopienas valstīm Vidusjūras reģionā" un izdevumu 01 03 06. pantu "Garantiju fonda finansējums", lai ņemtu vērā EUR 110 miljonu kā ārējo piešķirto ieņēmumu izmantošanu Garantiju fondam ārējai darbībai saskaņā ar Finanšu regulas 21. pantu.

3. Maksājumu apropriāciju deficīts, īstenošana un pārvietošana

3.1. Maksājumu apropriāciju deficīts

2014. – 2020. gada DFS ir noteikts maksājumu apropriāciju maksimālais apjoms 2014. gadā, proti EUR 135 866 miljoni (faktiskajās cenās). Tas ir par EUR 8,4 miljardiem mazāk nekā 2013. gada galīgajā budžetā, savukārt maksājumu vajadzībām 2014. gadam būtu nepieciešams maksājumu maksimālais apjoms, kas vairāk atbilst 2013. gada maksimālajam apjomam, kā Komisija to vairākkārt uzsvērusi. Tādējādi jau šajā gada posmā ir vērojams maksājumu apropriāciju deficīts visās izdevumu kategorijās, kā sīkāk izklāstīts turpmāk 3.2. iedaļā. Turklāt neizpildītie maksājumu pieprasījumi par 2007. – 2013. gada programmām 1.b izdevumu kategorijā 2013. gada beigās bija EUR 23,4 miljardi.

Ņemot vērā maksājumu apropriāciju deficītu visās izdevumu kategorijās, Komisija ierosina izmantot nepiešķirto līdzekļu rezervi, kas pieejama līdz maksimālajam apjomam (EUR 711 miljoni), kā arī pilnībā izmantot neparedzēto izdevumu rezervi, lai segtu visu to notikumu ietekmi uz budžetu, kas ir radušies pēc 2013. gada februāra vienošanās par 2014. – 2020. gada DFS maksājumu maksimālo apjomu.

3.2. Maksājumu izpilde uz doto brīdi 2014. gadā

Kopumā maksājumu apropriāciju izpilde 2014. gada 22. maijā bija EUR 76,9 miljardi, kas atbilst 58 % no pieejamajām apropriācijām. Tas par EUR 3,8 miljardiem pārsniedz izpildi 2013. gada attiecīgajā datumā, un visās izdevumu kategorijās ir pārsniegti pagājušā gada rādītāji. Budžeta izpildes ļoti augstais līmenis ir jāskata, ņemot vērā ikmēneša naudas plūsmas grūtības 2014. gadā, kuru rezultātā uz laiku tika ierobežota maksājumu izejošā plūsma kohēzijai (1.b izdevumu kategorija) un lauku attīstībai (2. izdevumu kategorija). Tādējādi izpilde pirmajā pusgadā salīdzinājumā ar parastiem apstākļiem bija mākslīgi samazināta.

Turklāt pašreizējais budžeta izpildes līmenis jāskata, ņemot vērā kopējo izpildes līmeni 2013. gada beigās, kas sasniedza EUR 140,4 miljardus attiecībā uz budžeta Komisijas iedaļu, savukārt apstiprinātās maksājumu apropriācijas 2014. gada budžetā ir par EUR 7,6 miljardiem mazākas. Pašlaik pieejamo maksājumu apropriāciju deficīts ir licis Komisijai pieprasīt īpašus ārkārtas pārvietojumus (DEC 6/2014 un DEC 10/2014), lai segtu vismaz visneatliekamākās vajadzības, kamēr nav veikti pieprasītie palielinājumi šajā budžeta grozījumā.

Šābrīža budžeta izpildes rādītājs apstiprina to, ka nepieciešams būtisks maksājumu apropriāciju papildinājums, ņemot vērā arī to, ka maksājumu izpilde parasti palielinās gada beigās un ka starpposma un slēgšanas maksājumi 207. – 2013. gada programmām tiek īstenoti pilnā sparā.

3.3. Pārvietošanas iespējas

Galvenais Komisijas noteiktais pārvietojumu avots ir rezerve ilgtspējīgas zivsaimniecības partnerattiecību nolīgumiem. Pēc sarunu statusa analīzes saistībā ar ilgtspējīgas zivsaimniecības partnerattiecību nolīgumiem un izvērtējuma par iespējamiem spēkā stāšanās datumiem, no rezerves var atbrīvot summu EUR 65 miljonu apmērā maksājumu apropriācijās. Šīs maksājumu apropriācijas attiecīgi ir pieejamas pārvietošanai, ko Komisija ierosina izmantot, lai pastiprinātu Eiropas Zivsaimniecības fonda (EZF) Konverģences mērķi un ņemtu vērā neizpildīto maksājumu pieprasījumu lielo skaitu 2013. gada beigās. Šis skaits sasniedza EUR 450 miljonus attiecībā uz EZF kopumā (aptuveni 10 % no kopējās EZF paketes 2013. – 2007. gadam), no kuriem EUR 350 miljoni attiecas uz konverģences mērķi. Tas pārsniedz 2014. gadā pieejamās apropriācijas šajā budžeta pozīcijā par EUR 31 miljonu. Pat ja ir pieprasīts turpmāks palielinājums EUR 10 miljonu apmērā, kas jāfinansē no neparedzēto izdevumu rezerves (skatīt turpmāk 6.4. iedaļu), maksājumu vajadzības šajā budžeta pozīcijā pārsniedz pieejamās apropriācijas.

Pieprasītais palielinājums šajā pozīcijā atbilst budžeta izpildes augstajam līmenim, kas 2014. gada 22. maijā bija 86 % no 2014. gadā sākotnēji pieejamajām apropriācijām. Bez ierosinātā EUR 65 miljonu pārvietojuma daļa 2013. gada maksājumu pieprasījumu netiktu izpildīti un netiktu samaksāts neviens 2014. gada maksājumu pieprasījums. Tā rezultātā netiktu ievēroti maksājumu termiņi un ievērojami pieaugtu neizpildīto maksājumu skaits, kas jāpārnes uz 2015. gadu, tādējādi ietekmējot programmu īstenošanu daudzās dalībvalstīs.

miljonos EUR, noapaļoti skaitļi

Budžeta pozīcija || Nosaukums || Maksājumu apropriāciju pārvietojums BGP Nr.3

Eiropas Zivsaimniecības fonds || 65

11 06 12 || Eiropas Zivsaimniecības fonda (EZF) noslēgšana – Konverģences mērķis (2007–2013) || 65

Rezerve ilgtspējīgas zivsaimniecības partnerattiecību nolīgumiem || -65

40 02 41 || Diferencēto apropriāciju rezerve (saistībā ar 11 03 01. budžeta pantu – Ilgtspējīgas zivsaimniecības partnerattiecību nolīgumi) || -65

Kopā || 0

Turklāt pēc tam, kad štatu sarakstos AST amata vietas tiks pārveidotas par AST/SC amata vietām, būs pieejami EUR 0,38 miljoni, kā izklāstīts turpmāk 8. iedaļā.

4. Pārskats par pieprasītajām papildu maksājumu apropriācijām pa izdevumu kategorijām

Ņemot vērā līdz šim veiktās maksājumu izpildes lielo apmēru, maksājumu apropriāciju deficītu un ļoti ierobežotās iespējas pārdalīt maksājumu apropriācijas 2014. gada budžeta ietvaros, Komisija ierosina pilnībā izmantot nepiešķirto līdzekļu rezervi saskaņā ar 2014. gada maksājumu maksimālo apjomu, kā arī neparedzēto izdevumu rezervi maksājumiem 2014. gadā, kompensējot to ar atbilstošu maksimālo apjomu samazinājumu DFS perioda turpmākajos gados[8].

Komisija ir veikusi rūpīgu novērtējumu par vajadzībām, lai izpildītu saistības 2014. gadā. Tādējādi šā budžeta grozījuma projekta mērķis ir pielāgot pieejamo maksājumu apropriāciju līmeni pa budžeta pozīcijām, lai novērstu skaidri noteikto maksājumu deficītu. Kopējais papildu maksājumu apropriāciju sadalījums pa DFS izdevumu kategorijām ir šāds: EUR 3,4 miljardi (kas atbilst 71,6 % no visiem papildu līdzekļiem) tiek pieprasīti 1.b izdevumu kategorijai, savukārt vēl papildu EUR 1,3 miljardi sedz vajadzības citās izdevumu kategorijās (skatīt turpmāk tabulā).

Maksājumu apropriācijas EUR miljonos, noapaļoti skaitļi

Maksājumu apropriācijas pa DFS izdevumu kategorijām || Galīgais 2013. gada budžets || Pieņemtais 2014. gada budžets || BGP Nr. 3 || Daļa BGP Nr. 3 || Ierosinātais palielinājums salīdzinājumā ar 2014. gada budžetu

Rezerves izmantošana || Neparedzēto izdevumu rezerves izmantošana || Kopā

1.a || Konkurētspēja izaugsmei un nodarbinātībai || 12 778 || 11 441 || 305 || 282 || 587 || 12,4 % || 5,1 %

1.b || Ekonomiskā, sociālā un teritoriālā kohēzija || 56 350 || 50 951 || || 3 395 || 3 395 || 71,6 % || 6,7 %

2 || Ilgtspējīga izaugsme: dabas resursi || 57 814 || 56 459 || 6 || 100 || 106 || 2,2 % || 0,2 %

3 || Drošība un pilsoniskums || 1 894 || 1 677 || || || || ||

4 || Globālā Eiropa || 6 967 || 6 191 || 401 || 250 || 651 || 13,7 % || 10,5 %

5 || Administrācija || 8 418 || 8 406 || || || || ||

6 || Kompensācijas || 75 || 29 || || || || ||

Kopā || 144 295 || 135 155 || 711 || 4 027 || 4 738 || 100,0 % || 3,5 %

Tostarp 1.a, 2., 3.a, 3.b un 4. kategorijā || 77 559 || 74 091 || 711 || 632 || 1 343 || 28,4 % || 1,8 %

Turpmākajās iedaļās sniegts detalizēts pamatojums papildu maksājumu apropriāciju vajadzībām pa DFS izdevumu kategorijām, kas izriet no nepiešķirto līdzekļu rezerves līdz maksājumu maksimālajam apjomam (5. iedaļa), kā arī neparedzēto izdevumu rezerves (6. iedaļa). 7. iedaļā ir izklāstīta pieprasītā maksājumu apropriāciju palielinājuma globālā ietekme uz visām attiecīgajām budžeta pozīcijām.

5. Maksājumu palielinājums, izmantojot nepiešķirto līdzekļu rezervi

5.1. 1.a izdevumu kategorija. Konkurētspēja izaugsmei un nodarbinātībai

Kopējais pieprasījums maksājumu apropriāciju palielinājumam 1.a izdevumu kategorijā ir EUR 305 miljoni, kas sadalīti, kā tas attēlots turpmākajā tabulā. Turpmākajā iedaļā ir sniegts sīki izstrādāts pamatojums.

EUR miljonos, noapaļoti skaitļi

Budžeta pozīcija || Nosaukums || Maksājumu apropriāciju palielinājums BGP Nr. 3.

EGNOS un Galileo || 70

02 05 01 || Globālās satelītu radionavigācijas infrastruktūras un pakalpojumu (Galileo) izveide un nodrošināšana līdz 2019. gadam || 70

Pētniecība || 75

08 02 51 || Iepriekšējās pētniecības pamatprogrammas pabeigšana — 7. pamatprogramma — EK netiešā darbība (2007–2013) || 50

09 04 51 || Iepriekšējās pētniecības pamatprogrammas pabeigšana — 7. pamatprogramma — EK netiešā darbība (2007–2013) ||

Erasmus+ || 85

15 02 01 01 || Izcilības un sadarbības veicināšana Eiropas izglītības un apmācības nozarē un šīs nozares atbilstības darba tirgum veicināšana || 85

Muita un Fiscalis || 10

14 02 01 || Atbalsts muitas savienības darbībai || 7,5

14 03 01 || Nodokļu sistēmu darbības uzlabošana || 2,5

Eiropas ekonomikas atveseļošanas plāns (EEAP) || 55

32 02 52 || Ekonomikas atveseļošanas atbalstam paredzētu enerģētikas jomas projektu pabeigšana || 55

Eiropas valstu pārvaldes iestāžu sadarbspējas risinājumi (ISA) || 10

26 03 01 01 || Eiropas valstu pārvaldes iestāžu sadarbspējas risinājumi (ISA) || 10

Kopā || 305

EGNOS un Galileo

Lai daļēji segtu starpību starp summu, kas pieprasīta 2014. gada budžeta projektā, un galīgo pieņemto budžetu GNSS programmai, ir nepieciešami papildu EUR 70 miljoni maksājumu apropriācijās. Pamatojoties uz Eiropas Kosmosa aģentūras sniegtajām jaunākajām prognozēm, šī summa ir nepieciešama, lai ļautu turpināt pilnveidot GNSS sistēmas. Jo īpaši 2014. gadā ir nepieciešami ievērojami maksājumi, lai izstrādātu nesējraķetes, kas 2014. un 2015. gadā palaidīs orbītā satelītus, kuru būvniecība jau ir uzsākta.

Apvārsnis 2020

Lai apmierinātu maksājumu vajadzības pētniecības programmu pabeigšanai saskaņā ar 7. pētniecības pamatprogrammu (FP7), ir nepieciešami papildu EUR 75 miljoni. Kopumā maksājumu apropriācijas, kas apstiprinātas 2014. gada budžetā attiecībā uz FP7 slēgšanai paredzētajām pozīcijām, ir ievērojami zemākas par summām, kas pieprasītas budžeta projektā. Tomēr tas jo īpaši attiecas uz 08 02 51. un 09 04 51. budžeta pantu, kas paredzēts dažādām pētniecības programmām un darbībām un kuram pieejamo apropriāciju izpilde 22. maijā jau sasniedza attiecīgi 50 % un 65%. Pieprasītais palielinājums ir nepieciešams, lai segtu atlikušo priekšfinansējumu par 2013. gada saistībām (ko pēdējo reizi var veikt 2014. gadā), kā arī, lai izvairītos no kavēšanās, veicot starpposma un galīgos maksājumus projektiem, par kuriem Komisija jau ir uzņēmies juridiskās saistības, kā rezultātā var tikt piemēroti procenti par novēlotu maksājumu. Paredzams, ka pašreiz apstiprinātās maksājumu apropriācijas tiks pilnībā izmantotas līdz 2014. gada rudens sākumam, un pēc tam Komisija vairs nevarēs apstrādāt starpposma un galīgos maksājumus attiecībā uz izmaksām, kas jau radušās saņēmējiem. Pētniecības programmu neizpildītās saistības 2013. gada beigās palielinājās par EUR 2,7 miljardiem, kas šīm programmām ir lielākais ikgadējais pieaugums 2007. – 2013. gada laikposmā.

Erasmus+

Lai pilnībā īstenotu programmas Erasmus + mobilitātes pasākumus 2014. gadā, ir nepieciešami EUR 85 miljoni. Šiem mobilitātes pasākumiem, kurus īsteno valstu aģentūras dalībvalstīs, ir jāattiecas uz 2014. – 2015. mācību gadu, turklāt tiem ir īsi projektu cikli. Bez ierosinātā palielinājuma nebūs iespējams valstu aģentūrām izmaksāt otro priekšfinansējuma maksājumu, kas nozīmē, ka tās nevarēs finansēt daļu no apmaiņas programmām 2014 – 2015. mācību gada otrajā pusgadā. Tas jo īpaši ietekmēs saņēmējus ar ierobežotām finansiālajām spējām.

Muita un Fiscalis

Lai 2014. gadā varētu asignēt un izmaksāt pieņemto saistību apropriāciju pilnu summu, ir nepieciešami EUR 10 miljoni. Paredzams, ka apstiprinātās maksājumu apropriācijas tiks pilnībā izmantotas līdz trešā ceturkšņa beigām.

Eiropas ekonomikas atveseļošanas plāns (EEAP)

2014. gada budžetā apstiprinātās EEAP piešķirtās maksājumu apropriācijas EUR 85 miljonu apmērā jau ir pilnībā izmantotas. Lai novērstu maksājumu apropriāciju deficītu, Komisija pieprasa palielinājumu EUR 55 miljonu apmērā.

Eiropas valstu pārvaldes iestāžu sadarbspējas risinājumi (ISA)

Pēdējo gadu laikā ISA programmas ietvaros ir nācies saskarties ar atkārtotiem maksājumu deficītiem, un tādējādi programmas apropriācijas bija sistemātiski jāpalielina, izmantojot vispārēju pārvietojumu un budžeta lēmējinstitūcijas pārvietojumus. Paredzams, ka apstiprinātās maksājumu apropriācijas tiks pilnībā izmantotas līdz 2014. gada jūnija beigām. Lai izvairītos no kavējuma procentu maksāšanas, ir nepieciešams EUR 10 miljonu palielinājums.

5.2. 2. izdevumu kategorija. Ilgtspējīga izaugsme: dabas resursi

Programmai "LIFE" ir pieprasīts maksājumu apropriāciju palielinājums EUR 6 miljonu apmērā (34 02 01. budžeta pants). No finanšu instrumentiem, kurus var ieviest ātrāk, nekā iepriekš paredzēts izriet lielākas vajadzības. Lai panāktu vēlamos rezultātus, stratēģiski svarīgi ir izvairīties no kavējumiem finanšu instrumentu ieviešanā. Lai ļautu īstenot "Energoefektivitātes privātā finansējuma instrumenta" (PF4EE) aizdevumu un garantiju shēmu un tā kā vismaz viens finansēšanas nolīgums ar finanšu iestādēm jau ir ļoti attīstītā posmā, attiecīgie maksājumi, kas nebija paredzēti 2014. gada budžeta projektā, būs nepieciešami jau 2014. gadā. Ierobežotās apropriācijas šajā pozīcijā ir vajadzīgas tradicionālajām iepirkuma darbībām.

5.3. 4. izdevumu kategorija. Globālā Eiropa

Kopējais pieprasījums maksājumu apropriāciju palielinājumam ir EUR 401 miljoni, kas sadalīti šādi.

EUR miljonos, noapaļoti skaitļi

Budžeta pozīcija || Nosaukums || Maksājumu apropriāciju palielinājums BGP Nr. 3

Humānā palīdzība || 250

23 02 01 || Neatliekamas, efektīvas un vajadzībām pielāgotas humānās un pārtikas palīdzības sniegšana || 250

Pirmspievienošanās instruments (IPA) || 45

22 02 51 || Iepriekšējās pirmspievienošanās palīdzības pabeigšana (pirms 2014. gada) || 45

Attīstības sadarbības instruments (ASI) || 55

21 02 51 02 || Sadarbība ar Latīņamerikas jaunattīstības valstīm || 19

21 02 51 03 || Sadarbība ar Āzijas, tostarp Vidusāzijas un Tuvo Austrumu, jaunattīstības valstīm || 36

Stabilitātes un miera veicināšanas instruments (IcSP) || 51

19 02 01 || Reaģēšana krīzes gadījumā un iespējamas krīzes || 51

Kopā || 401

Humānā palīdzība

Humānajai palīdzībai paredzēto saistību apropriāciju līmenis 2013. gadā un iepriekšējos gados tika būtiski palielināts, lai segtu milzīgās vajadzības neparedzētām katastrofām un smagām krīzēm, piemēram, Mali, Sāhelā, Āfrikas ragā, Sudānā/Dienvidsudānā, Centrālāfrikas Republikā, Somālijā un Sīrijā.

Lai gan maksājumu apropriācijas 2013. gadā tika palielinātas par 52 %, šis palielinājums, ņemot vērā vispārīgus maksājumu apropriāciju ierobežojumus, neļāva samazināt neizpildītās saistības (RAL) 2013. gada beigās, kas sasniedza EUR 862 miljonus jeb 111% no 2014. gadā pieejamajām maksājumu apropriācijām. Ņemot vērā humānās palīdzības projektu salīdzinoši īso ciklu (12-18 mēneši), Komisijai ir lielas grūtības izpildīt savas līgumsaistības un īstenot steidzamas darbības, kas 2014. gadam paredzētas lēmumā par pasaules mēroga humāno palīdzību (World Wide Decision – WWD)[9], pat pēc tādu riska mazināšanas pasākumu piemērošanas kā Apvienoto Nāciju Organizācijai un citām starptautiskajām organizācijām paredzētā priekšfinansējuma samazinājums.

2014. gada aprīlī jau tikai veikts EUR 150 miljonu palielinājums, izmantojot budžeta lēmējinstitūcijas pārvietojumu (DEC 6) no rezerves palīdzībai ārkārtas gadījumos (EUR 50 miljoni) un pagaidu pārvietojumu no ASI (EUR 55 miljoni) un IPA (EUR 45 miljoni, tostarp EUR 15 miljoni no pārrobežu sadarbības). Komisija pieprasa EUR 250 miljonus, lai varētu izpildīt savas juridiskās saistības un novērstu traucējumus uz vietas.

Attīstības sadarbības instruments (ASI) un Pirmspievienošanās palīdzības instruments (IPA)

Attiecībā uz ASI un IPA programmām tiek prognozēts maksājumu deficīts gada otrajā pusē. Neraugoties uz iepriekš minēto un ņemot vērā ārkārtējas steidzamības apstākļus humānās palīdzības jomā un atliktu izmaksājumu profilu attiecībā uz šiem diviem instrumentiem, 2014. gada aprīlī EUR 100 miljoni maksājumu apropriācijās tika uz laiku pārskaitīti uz humānās palīdzības budžeta pozīcijām, izmantojot pārvietojumu DEC 6. Komisija pieprasa, lai instrumentiem ASI un IPA tiktu atjaunota minētā summa EUR 100 miljonu apmērā maksājumu apropriācijās, bez kuras būs nopietni apdraudētas darbības, ko veic, izmantojot šos abus instrumentus.

Stabilitātes un miera veicināšanas instruments (IcSP)

Paredzams, ka šobrīd 2014. gada budžetā pieejamās maksājumu apropriācijas Stabilitātes un miera veicināšanas instrumenta daļām "reaģēšana krīzes situācijās" un "konfliktu novēršana" būs pilnībā izmantotas 2014. gada jūlijā. EUR 70 miljoni, kas atbilst nesamaksāto rēķinu apjomam 2013. gada beigās, bija jāatliek līdz 2014. gadam. Komisija pieprasa palielinājumu EUR 51 miljona apmērā.

6. Maksājumu palielinājums, izmantojot neparedzēto izdevumu rezervi

6.1. Neparedzēti apstākļi

Saskaņā ar tehniskajām korekcijām finanšu shēmā 2014. gadam atbilstošo NKI izmaiņām[10], neparedzēto izdevumu rezerves absolūtā summa 2014. gadam ir EUR 4 026,7 miljoni.

DFS regulas 13. pantā neparedzēto izdevumu rezerve ir definēta kā "galējas nepieciešamības instruments reaģēšanai uz neparedzētiem apstākļiem"[11]. Tas nozīmē, ka brīdī, kad 2013. gada februārī tika noteikti maksājumu maksimālie apjomi, vajadzības nevarēja paredzēt un ka nav citas iespējas kā izmantot neparedzēto izdevumu rezervi.

Vairāki neparedzēti apstākļi patiešām ietekmē maksājumu vajadzības 2014. gadā, kā tas izklāstīts turpmāk.

Prioritāra piešķiršana: lielākas maksājumu vajadzības izriet no politiskās vienošanās par 2020. – 2014. gada DFS, kas 2013. gada jūnijā tika panākta starp Eiropas Parlamentu un Padomi un kas paredz programmu "Apvārsnis 2020", "Erasmus +" un "COSME" prioritāru īstenošanu laikposmā no 2014. gada līdz 2015. gadam par summu EUR 400 miljoni saistību apropriācijās 2011. gada cenās. Turklāt 2014. gada martā Eiropas Parlaments un Padome nolēma, sākot no 2014. gada, palielināt Eiropas Investīciju fonda (EIF) kapitālu, izmantojot ieguldījumus no programmām "Apvārsnis 2020" un "COSME", kas jāizmaksā 2014. gadā. Tas arī palielina maksājumu pieprasījumus 2014. gadam, jo gada maksājums jāveic tūlīt pēc budžeta/juridisko saistību uzņemšanās. Kopējā ietekme maksājumu apropriācijās sasniedz + EUR 28 miljonus 2014. gadā. Turklāt lēmumam par "Jaunatnes nodarbinātības iniciatīvas" prioritāru īstenošanu 2014. gadā par summu EUR 1 271 miljoni saistību apropriācijās (2011. gada cenās) ir papildu ietekme, proti, EUR 345 miljoni maksājumu apropriācijās. Tomēr attiecīgās maksājumu apropriācijas jau ir iekļautas 2014. gada budžeta projektā. FEAD: pieņemtais "Eiropas Vistrūcīgāko personu atbalstīšanas fonda (FEAD)" juridiskais pamats paredz palielinājumu par EUR 1 miljardu faktiskajās cenās 2014. – 2020. gadam salīdzinājumā ar Komisijas priekšlikumu, kā rezultātā palielinās avansa maksājumi (11 % FEAD salīdzinājumā ar vidēji 1,1 % struktūrfondiem). Tas rada papildu vajadzības maksājumu apropriācijās EUR 99 miljonu apmērā 2014. gadā. Kohēzijas politika: 2013. gada beigās neizpildītie maksājumu pieprasījumi bija EUR 23,4 miljardi, kas ir par EUR 3,4 miljardiem vairāk nekā Komisijas iepriekš aplēstais augstākais diapazons (līdz EUR 20 miljardiem). Šāda atšķirība jānovērš, lai izvairītos no neizpildīto maksājumu pieprasījumu skaita pieauguma nekontrolējamības; saskaņā ar Eiropadomes 2013. gada februāra secinājumiem tika nolemts turpināt piemērot līdzfinansējuma likmju palielinājumu par 10 % tām dalībvalstīm, kuras saskaras ar nopietnām grūtībām nodrošināt finansiālo stabilitāti. Tas nozīmē maksājumu apropriāciju palielinājumu par EUR 1 125 miljoniem 2014. gadā. Tomēr piesardzības apsvērumu dēļ Komisija šajā posmā neierosina iekļaut ietekmi uz maksājumiem, ko rada līdzfinansējuma likmju palielinājuma turpmāka piemērošana kohēzijas politikai, kamēr nav sniegts apstiprinājums par neizpildīto maksājumu pieprasījumu paredzēto skaitu 2014. gada beigās. Lauku attīstība: pēc Eiropadomes 2013. gada februāra secinājumiem tika nolemts turpināt piemērot līdzfinansējuma likmju palielinājumu par 10 % tām dalībvalstīm, kuras saskaras ar nopietnām grūtībām nodrošināt finansiālo stabilitāti, kā to ierosinājusi Komisija[12]. Tas nozīmē maksājumu apropriāciju palielinājumu par EUR 90 miljoniem 2014. gadā. Eiropas Zivsaimniecības fonds: līdzīgi kā iepriekš pēc Eiropadomes 2013. gada februāra secinājumiem tika nolemts turpināt piemērot līdzfinansējuma likmju palielinājumu par 10 % tām dalībvalstīm, kuras saskaras ar nopietnām grūtībām nodrošināt finansiālo stabilitāti, kā to ierosinājusi Komisija[13]. Tas nozīmē maksājumu apropriāciju palielinājumu par EUR 10 miljoniem 2014. gadā. Ukraina: Komisijas paziņotā finanšu pakete Ukrainai[14] ietver "valsts veidošanas līgumu" budžeta atbalsta veidā, kura summa ir EUR 355 miljoni[15], no kuriem pirmais maksājums EUR 250 miljonu apmērā tiks veikts 2014. gada jūnijā un otrais maksājums EUR 105 miljonu apmērā – 2015. gada vidū. Šādi plānoti izmaksājumi ir daudz ātrāki nekā tradicionālā palīdzība saskaņā ar Eiropas kaimiņattiecību instrumentu. Nepieciešamās papildu maksājumu vajadzības 2014. gadā veido EUR 250 miljonus.

Papildu maksājumu vajadzības 2014. gadam, kas izriet no iepriekš izklāstītajiem neparedzētiem apstākļiem, lielā mērā ir kompensētas ar mazākām maksājumu vajadzībām 2014. – 2020. gada DFS turpmākajos gados. Ņemot vērā šo kompensācijas ietekmi, neparedzēto izdevumu rezerves izmantošana, kas paredz kompensācijas turpmākajos gados, ir piemērots veids šo neparedzēto vajadzību risināšanai.

Turpmākajās iedaļās ir norādītas konkrētas summas, kas saistītas ar neparedzētiem apstākļiem, kam šajā budžeta grozījuma projektā ir pieprasītas papildu maksājumu apropriācijas, kā arī pieprasīto maksājumu apropriāciju sīks sadalījums pa budžeta pozīcijām.

6.2. 1.a izdevumu kategorija. Konkurētspēja izaugsmei un nodarbinātība

Kopējais pieprasījums maksājumu apropriāciju palielinājumam 1.a izdevumu kategorijā no neparedzēto izdevumu rezerves ir EUR 282 miljoni, kas sadalīti šādi.

EUR miljonos, noapaļoti skaitļi

Budžeta pozīcija || Nosaukums || Maksājumu apropriāciju palielinājums BGP Nr. 3

Apvārsnis 2020 || 155

08 02 01 01 || Progresīvas pētniecības stiprināšana EPP — Eiropas Pētniecības padome || 55

08 02 02 02 || Piekļuves uzlabošana riska finansējumam ieguldījumiem pētniecībā un inovācijā || 10

15 03 01 01 || Marijas Sklodovskas-Kirī vārdā nosauktās darbības — jaunu prasmju un inovācijas veidošana || 90

Erasmus + || 117

15 02 01 01 || Izcilības un sadarbības veicināšana Eiropas izglītības un apmācības nozarē un šīs nozares atbilstības darba tirgum veicināšana || 117

COSME || 10

02 02 02 || Finansējuma pieejamības uzlabošana mazajiem un vidējiem uzņēmumiem (MVU) kapitāla un aizņēmumu veidā || 10

Kopā || 282

Apvārsnis 2020

Lai apmierinātu papildu maksājumu vajadzības, kas izriet no programmas "Apvārsnis 2020" izdevumu prioritāras finansēšanas un Eiropas Investīciju fonda (EIF) kapitāla palielinājuma, ir nepieciešamas maksājumu apropriācijas EUR 155 miljonu apmērā no neparedzēto izdevumu rezerves. Ņemot vērā sarunas starp Eiropas Parlamentu un Padomi par 2014. – 2020. gada DFS, 2014. gada budžetā prioritārs finansējums tika piešķirts saistību apropriācijām Marijas Sklodovskas-Kirī vārdā nosauktajām darbībām un Eiropas Pētniecības padomei EUR 200 miljonu apmērā (2011. gada cenās). Pieprasītās papildu maksājumu apropriācijas ļaus nodrošināt nepieciešamo priekšfinansējumu šīm pētniecības darbībām. Turklāt programma "Apvārsnis 2020" sekmēs EIF kapitāla palielināšanu, par ko tika panākta vienošanās 2014. gada martā (sk. turpmāk COSME).

Erasmus+

Tāpat kā programmā "Apvārsnis 2020" arī šajā programmā ir nepieciešami EUR 117 miljoni maksājumu apropriācijās, kas tieši izriet no lēmuma par programmas prioritāru īstenošanu saistībā ar sarunām par 2014. – 2020. gada DFS (+ EUR 130 miljoni saistību apropriācijās 2011. gada cenās), lai panāktu tādu pašu attiecību starp saistībām un maksājumiem (85 %).

COSME

Ir nepieciešamas papildu maksājumu apropriācijas EUR 10 miljonu apmērā, kas tieši izriet no 2014. gada martā panāktās vienošanās par EIF kapitāla palielināšanu, sākot no 2014. gada, kam ar budžeta grozījumu Nr. 1/2014 ir sniegts ieguldījums no COSME par summu EUR 21,5 miljoni saistībās un maksājumos. Ir nepieciešami papildu maksājumi, lai turpinātu paredzēto programmas īstenošanu, vienlaikus samazinot ietekmi, ko rada negaidīts EIF kapitāla palielinājums.

6.3. 1.b izdevumu kategorija. Ekonomiskā, sociālā un teritoriālā kohēzija

Kopējais pieprasījums maksājumu apropriāciju palielinājumam 1.b izdevumu kategorijā no neparedzēto izdevumu rezerves ir EUR 3 395 miljoni, kas sadalīti šādi.

EUR miljonos, noapaļoti skaitļi

Budžeta pozīcija || Nosaukums || Maksājumu apropriāciju palielinājums BGP Nr. 3

Kohēzijas politika || 3 395

04 06 01 || Sociālās kohēzijas veicināšana un vissmagāko nabadzības izpausmju mazināšana Savienībā || 99

13 03 16 || Eiropas Reģionālās attīstības fonda (ERAF) pabeigšana – Konverģence || 2 401

13 03 18 || Eiropas Reģionālās attīstības fonda (ERAF) pabeigšana – Reģionālā konkurētspēja un nodarbinātība || 500

13 03 19 || Eiropas Reģionālās attīstības fonda (ERAF) pabeigšana – Eiropas teritoriālā sadarbība || 395

Kopā || 3 395

2013. gada beigās neizpildīto maksājumu pieprasījumu apjoms bija EUR 23,4 miljardi. Tas ir par EUR 3,4 miljardiem vairāk nekā augstākās aplēses (līdz pat EUR 20 miljardi), ko Komisija ir izmantojusi iepriekš. Šo neparedzēto apjomu var izskaidrot ar faktu, ka 2013. gadā dalībvalstis iesniedza maksājumu pieprasījumus EUR 60,8 miljardu apmērā salīdzinājumā ar EUR 50,6 miljardiem 2012. gadā (+ 20 %). Faktiskie maksājumu pieprasījumi 2013. gadā kopumā atbilda dalībvalstu prognozēm, kas tika iesniegtas 2013. gada septembrī. Tomēr nebija iespējams paredzēt, ka dalībvalstis iesniegs būtiski lielāku maksājumu pieprasījumu summu 2013. gadā, jo īpaši pēdējos divos mēnešos. Tāpēc Komisija pieprasa piesardzīgi palielināt maksājumu apropriācijas 2007. – 2013. gada programmām pielīdzināmā apjomā kā neparedzētais 2013. gada neizpildīto maksājumu pieprasījumu skaita pieaugums.

2013. gada beigās neizpildīto maksājumu pieprasījumu skaits ir kļuvis nesamērīgs, jo tas veido vairāk nekā pusi no kopējām maksājumu apropriācijām, kas 2014. gada budžetā apstiprinātas 2007. – 2013. gada programmām. Šī situācija ir jo īpaši sarežģīta attiecībā uz Eiropas Reģionālās attīstības fondu (ERAF), kur neizpildītie pieprasījumi 2013. gada beigās EUR 15,1 miljarda apmērā veido vairāk nekā 56 % no apropriācijām apstiprinātajā 2014. gada budžetā (atbilstošais līmenis ESF un Kohēzijas fondam ir apmēram 40 %). Tāpēc Komisija ierosina BGP Nr.3 palielinājumu koncentrēt uz ERAF. Pat ar ierosināto palielinājumu neizpildītie maksājumu pieprasījumi veido 44 % no kopējām apropriācijām ERAF.

Pamatojoties uz dalībvalstu jaunākajām prognozēm (2014. gada 30. aprīlī) un ņemot vērā salīdzināmu prognozes kļūdu 11,8 %, kas konstatēta divos pēdējos gados (2012. un 2013. gada pavasara prognožu vidējais rādītājs, lai izlīdzinātu individuālas atšķirības), paredzams, ka maksājumu pieprasījumi 2014. gadā sasniegs EUR 52 miljardus (par aptuveni EUR 5 miljardiem pārsniedzot apstiprināto 2014. gada budžetu). Tas nozīmē, ka līdz 2013. gada beigām neizpildīto maksājumu pieprasījumu skaits, visticamāk, netiks kompensēts ar maksājumu pieprasījumu zemāku līmeni 2014. gadā salīdzinājumā ar pieejamajām apropriācijām. Neraugoties uz šajā budžeta grozījumā ierosināto palielinājumu, neizpildīto maksājumu pieprasījumu skaits tiktu stabilizēts tikai 2014. gada beigās. Aplēstais neizpildīto maksājumu pieprasījumu skaits 2014. gada beigās ietver ietekmi, ko rada 2007. – 2013. gada programmu līdzfinansējuma likmju palielināšana par 10 %, kuru piemērošana tika pagarināta no 2013. gada decembra beigām līdz 2016. gadam. Attiecīgā ietekme uz 1.b izdevumu kategoriju tiek lēsta EUR 1 125 miljonu apmērā 2014. gadā. Piesardzības apsvērumu dēļ Komisija šajā posmā nepieprasa maksājumu apropriāciju palielinājumu saistībā ar līdzfinansējuma likmju palielinājumu 1.b izdevumu kategorijā, kamēr nav sniegts novērtējums par neizpildīto maksājumu pieprasījumu līmeni 2014. gada beigās.

Attiecībā uz Eiropas Vistrūcīgāko personu atbalstīšanas fondu (FEAD) 2014. gada budžeta projekts tika sagatavots saskaņā ar pieņēmumu, ka pakete 2014. – 2020. gadam būtu EUR 2,5 miljardi (2011. gada cenās). Tomēr šobrīd ir panākta vienošanās par brīvprātīgu papildu summu gandrīz EUR 1 miljarda apmērā (2011. gada cenās) no ESF. Šim fondam piemērojot avansa maksājumu likmi 11 % apmērā, nevis struktūrfondiem piemērojamo avansa maksājumu likmi 1 % (1,5 % attiecībā uz tām dalībvalstīm, kurām ir lielas grūtības nodrošināt finansiālo stabilitāti), 2014. gadā ir radušies papildu neto priekšfinansējuma maksājumi EUR 99 miljonu apmērā, kas pieprasīti no neparedzēto izdevumu rezerves. Pieprasot papildu neto summu, Komisija jau paredz, ka daļu no palielinātā FEAD finansējuma segs, izmantojot atbilstīgus ietaupījumus salīdzinājumā ar sākotnēji paredzēto ESF finansējumu, lai ņemtu vērā ESF paketes attiecīgu samazinājumu.

6.4. 2. izdevumu kategorija. Ilgtspējīga izaugsme: dabas resursi

Kopējais pieprasījums maksājumu apropriāciju palielinājumam 2. izdevumu kategorijā no neparedzēto izdevumu rezerves ir EUR 100 miljoni, kas sadalīti šādi.

EUR miljonos, noapaļoti skaitļi

Budžeta pozīcija || Nosaukums || Maksājumu apropriāciju palielinājums BGP Nr. 3

Lauku attīstība || 90

05 04 05 01 || Eiropas Lauksaimniecības fonda lauku attīstībai (ELFLA) noslēgšana – Lauku attīstības programmas (2007-2013) || 90

Eiropas Zivsaimniecības fonds || 10

11 06 12 || Eiropas Zivsaimniecības fonda (EZF) noslēgšana – Konverģences mērķis (2007–2013) || 10

Kopā || 100

Lauku attīstība

Saskaņā ar Eiropadomes 2013. gada februāra secinājumiem Komisija ir ierosinājusi pagarināt līdzfinansējuma likmju palielinājuma par 10 % piemērošanu tām dalībvalstīm, kurām ir lielas grūtības nodrošināt finansiālo stabilitāti (COM(2013) 521, 2013. gada 11. jūlijs). Pēc Regulas (ES) Nr. 1310/2013[16] pieņemšanas ir nepieciešams maksājumu palielinājums par EUR 90 miljoniem, lai noslēgtu Eiropas Lauksaimniecības fondu lauku attīstībai (2007. –2013. gada programmas; 05 04 05 01. budžeta pozīcija). Maksājumu pieprasījumi, kas saņemti par pirmajiem diviem ceturkšņiem un kas jāsedz no 2014. gada budžeta, sasniedz gandrīz EUR 7,0 miljardus jeb aptuveni divas trešdaļas no apropriācijām, kas šobrīd ir pieejamas šajā pozīcijā.

Eiropas Zivsaimniecības fonds

Tāpat arī saskaņā ar Eiropadomes 2013. gada februāra secinājumiem Komisija ir ierosinājusi pagarināt līdzfinansējuma likmju palielinājuma par 10 % piemērošanu tām dalībvalstīm, kurām ir lielas grūtības nodrošināt finansiālo stabilitāti (COM (2013) 428, 2013. gada 18. jūnijs). Pēc Regulas (ES) Nr. 335/2014[17] pieņemšanas ir nepieciešams maksājumu palielinājums par EUR 10 miljoniem, lai noslēgtu Eiropas Zivsaimniecības fondu – konverģences mērķi (2007. – 2013. gada programmas; 11 06 12. budžeta pozīcija). Kā minēts iepriekš 3.3. iedaļā, jauni maksājuma pieprasījumi vēl vairāk samazina pašlaik pieejamās maksājumu apropriācijas, ņemot vērā neizpildīto maksājumu pieprasījumu lielo skaitu 2013. gada beigās.

6.5. 4. izdevumu kategorija. Globālā Eiropa

Kopējais pieprasījums maksājumu apropriāciju palielinājumam 4. izdevumu kategorijā no neparedzēto izdevumu rezerves ir EUR 250 miljoni, kas sadalīti šādi.

EUR miljonos, noapaļoti skaitļi

Budžeta pozīcija || Nosaukums || Maksājumu apropriāciju palielinājums BGP Nr. 3

Eiropas kaimiņattiecību instruments (EKI) || 250

21 03 02 01 || Austrumu partnerība — cilvēktiesības un mobilitāte || 210

21 03 03 03 || Atbalsts citu veidu sadarbībai starp vairākām kaimiņvalstīm || 40

Kopā || 250

Eiropas kaimiņattiecību instruments (EKI)

Komisijas paziņotā finanšu pakete Ukrainai[18] ietver "valsts veidošanas līgumu" budžeta atbalsta veidā, kura summa ir EUR 355 miljoni[19], no kuriem pirmais maksājums EUR 250 miljonu apmērā tiks veikts 2014. gada jūnijā un otrais maksājums EUR 105 miljonu apmērā – 2015. gada vidū. Šis maksājums ir saistīts ar tobrīd panāktajiem rezultātiem šādās jomās – korupcijas apkarošana, valsts pārvalde, konstitucionālā reforma un tiesību akti vēlēšanu jomā. Šādi plānoti izmaksājumi ir daudz ātrāki nekā tradicionālā palīdzība saskaņā ar Eiropas kaimiņattiecību instrumentu; lai segtu šīs saistības, ir nepieciešami papildu maksājumu. Notikumu attīstība Ukrainā ir jauns apstāklis, ko nevarēja paredzēt 2014. gada budžeta pieņemšanas brīdī. Budžeta trialogā 2014. gada 2. aprīlī tika atzīts, ka ES apņemšanās atbalstīt centienus stabilizēt situāciju valstī un veikt reformas var radīt papildu spiedienu uz maksājumu apropriācijām ES budžetā šajā gadā.

7. Papildu maksājumu vajadzības pa budžeta pozīcijām

Turpmākajā tabulā norādītas kopējās ierosinātās izmaiņas maksājumu apropriāciju līmenī visās attiecīgajās budžeta pozīcijās, kas izriet no pārvietošanas, nepiešķirtās rezerves un/vai neparedzēto izdevumu rezerves.

EUR miljonos, noapaļoti skaitļi

Budžeta pozīcija || Nosaukums || Maksājumu apropriāciju palielinājums

2014. gada budžets || BGP Nr. 3/2014 || 2014. gada budžets (ieskaitot BGP Nr. 3/2014)

1a. izdevumu kategorija || 11 441 || 587 || 12 028

02 02 02 || Finansējuma pieejamības uzlabošana mazajiem un vidējiem uzņēmumiem (MVU) kapitāla un aizņēmumu veidā || 67 || 10 || 77

02 05 01 || Globālās satelītu radionavigācijas infrastruktūras un pakalpojumu (“Galileo”) izveide un nodrošināšana līdz 2019. gadam || 668 || 70 || 738

08 02 01 01 || Progresīvas pētniecības stiprināšana EPP — Eiropas Pētniecības padome || 20 || 55 || 75

08 02 02 02 || Piekļuves uzlabošana riska finansējumam ieguldījumiem pētniecībā un inovācijā || 306 || 10 || 316

08 02 51 || Iepriekšējās pētniecības pamatprogrammas pabeigšana — 7. pamatprogramma — EK netiešā darbība (2007–2013) || 2 568 || 50 || 2 618

09 04 51 || Iepriekšējās pētniecības pamatprogrammas pabeigšana — 7. pamatprogramma — EK netiešā darbība (2007–2013) || 618 || 25 || 643

14 02 01 || Atbalsts muitas savienības darbībai || 11 || 7,5 || 19

14 03 01 || Nodokļu sistēmu darbības uzlabošana || 7 || 2,5 || 10

15 02 01 01 || Izcilības un sadarbības veicināšana Eiropas izglītības un apmācības nozarē un šīs nozares atbilstības darba tirgum veicināšana || 794 || 202 || 996

15 03 01 01 || Marijas Sklodovskas-Kirī vārdā nosauktās darbības — jaunu prasmju un inovācijas veidošana || 57 || 90 || 147

26 03 01 01 || Eiropas valstu pārvaldes iestāžu sadarbspējas risinājumi (ISA) || 14 || 10 || 24

32 02 52 || Ekonomikas atveseļošanas atbalstam paredzētu enerģētikas jomas projektu pabeigšana || 86 || 55 || 140

1b. izdevumu kategorija || 50 951 || 3 395 || 54 346

04 06 01 || Sociālās kohēzijas veicināšana un vissmagāko nabadzības izpausmju mazināšana Savienībā || 306 || 99 || 405

13 03 16 || Eiropas Reģionālās attīstības fonda (ERAF) pabeigšana – Konverģence || 21 544 || 2 401 || 23 945

13 03 18 || Eiropas Reģionālās attīstības fonda (ERAF) pabeigšana – Reģionālā konkurētspēja un nodarbinātība || 4 149 || 500 || 4 649

13 03 19 || Eiropas Reģionālās attīstības fonda (ERAF) pabeigšana – Eiropas teritoriālā sadarbība || 1 107 || 395 || 1 502

2. izdevumu kategorija || 56 459 || 106 || 56 565

05 04 05 01 || Eiropas Lauksaimniecības fonda lauku attīstībai (ELFLA) noslēgšana — Lauku attīstības programmas (2007-2013) || 10 330 || 90 || 10 420

11 06 12 || Eiropas Zivsaimniecības fonda (EZF) noslēgšana – Konverģences mērķis (2007–2013) || 319 || 75 || 394

34 02 01 || Savienības siltumnīcefekta gāzu emisiju samazināšana || 3 || 6 || 9

40 02 41 || Diferencēto apropriāciju rezerve (saistībā ar 11 03 01. budžeta pantu – Ilgtspējīgas zivsaimniecības partnerattiecību nolīgumi) || 114 || -65 || 49

4. izdevumu kategorija || 6 191 || 651 || 6 842

19 02 01 || Reaģēšana krīzes gadījumā un iespējamas krīzes || 18 || 51 || 69

21 02 51 02 || Sadarbība ar Latīņamerikas jaunattīstības valstīm || 226 || 19 || 245*

21 02 51 03 || Sadarbība ar Āzijas, tostarp Vidusāzijas un Tuvo Austrumu, jaunattīstības valstīm || 530 || 36 || 566*

21 03 02 01 || Austrumu partnerība — cilvēktiesības un mobilitāte || 24 || 210 || 234

21 03 03 03 || Atbalsts citu veidu sadarbībai starp vairākām kaimiņvalstīm || 10 || 40 || 50

22 02 51 || Iepriekšējās pirmspievienošanās palīdzības pabeigšana (pirms 2014. gada) || 690 || 45 || 735*

23 02 01 || Neatliekamas, efektīvas un vajadzībām pielāgotas humānās un pārtikas palīdzības sniegšana || 748 || 250 || 998

|| Kopā || 135 155 || 4 738 || 139 893

* Kā paskaidrots 5.3. iedaļā, 2014. gada budžets šīm pozīcijām tika samazināts, izmantojot DEC 6 – pagaidu pārvietojumu uz humānās palīdzības pozīcijām. Tādēļ ar šo budžeta grozījuma projektu minētajās pozīcijās tiek atjaunotas apropriācijas, kas paredzētas 2014. gada budžetā.

Pārskats par maksājumu vajadzībām 2014. gada budžetā apstiprina maksājumu apropriāciju ievērojamu deficītu. Ņemot vērā visus iespējamos pārvietojuma avotus, Komisija pieprasa papildu maksājumu apropriācijas EUR 4,7 miljardu apmērā, tostarp EUR 4,0 miljardus no neparedzēto izdevumu rezerves.

8. Štatu saraksti – funkciju grupa AST/SC

Pēc tam, kad tika pārskatīti Eiropas Savienības Civildienesta noteikumi un Savienības pārējo darbinieku nodarbināšanas kārtība (turpmāk "Civildienesta noteikumi")[20], kas stājās spēkā 2014. gada 1. janvārī, papildus pašreizējām administratoru (AD) un asistentu (AST) funkciju grupām tika izveidota jauna sekretāru un kancelejas darbinieku funkciju grupa (AST/SC), kas tika atspoguļota 2014. gada budžetā iekļautajos štatu sarakstos.

Tās izveidošanas brīdī grozījumu vēstulē Nr. 2/2014[21] Komisija norādīja, ka jaunā struktūra tiks aizpildīta pakāpeniski, sākot no 2014. gada, gaidot ticamu aplēsi par nepieciešamo AST/SC amata vietu skaitu. Tagad, kad Komisijai, birojiem, Reģionu komitejai un Eiropas Datu aizsardzības uzraudzītājam ir pieejama šāda aplēse par AST amata vietu pārveidošanu par AST/SC amata vietām 2014. gadā, Komisija ierosina attiecīgi pielāgot iestāžu štatu sarakstus.

Štatu saraksts || Amata vietu skaits || Sākotnējā pakāpe || Jaunā pakāpe

Publikāciju Birojs (OP) || 2 || AST 2 || AST/SC 1

Eiropas Birojs krāpšanas apkarošanai (OLAF) — pastāvīgās amata vietas || 2 || AST 1 || AST/SC 1

Infrastruktūras un loģistikas birojs Luksemburgā (OIL) || 3 || AST 1 || AST/SC 1

Pētniecība un inovācija – netieša darbība || 4 || AST 1 || AST/SC 1

Komisijas administrācija — pagaidu amata vietas || 10 || AST 4 || AST/SC 4

Komisijas administrācija — pastāvīgās amata vietas || 50 || AST 1 || AST/SC 1

Komisijas administrācija — pastāvīgās amata vietas || 20 || AST 1 || AST/SC 2

Kopā Komisija || 91 || AST || AST/SC

|| || ||

Reģionu komiteja || 2 || AST 2 || AST/SC 2

|| || ||

Eiropas Datu aizsardzības uzraudzītājs || 1 || AST 1 || AST/SC 1

Kopējie ietaupījumi, kas izriet no pieprasītajiem pārveidojumiem, tiek lēsti EUR 0,38 miljonu apmērā, attiecīgi samazinot administratīvos izdevumus 5. izdevumu kategorijā. Attiecīgās maksājumu apropriācijas kļūst pieejamas pārvietošanai, savukārt attiecīgās saistību apropriācijas tiek samazinātas atbilstošajās budžeta iedaļās.

9. Kopsavilkuma tabula pa DFS izdevumu kategorijām

Kategorija || 2014. gada budžets (iekļaujot BG Nr.1 un BGP Nr. 2/2014 || Budžeta grozījuma Nr. 3/2014 projekts || 2014. gada budžets (iekļaujot BG Nr. 1 un BGP Nr. 2 - 3/2014)

SA || MA || SA || MA || SA || MA

1. || Gudra un integrējoša izaugsme || 63 986 340 779 || 62 392 787 058 || || 3 981 700 000 || 63 986 340 779 || 66 374 487 058

Maksimālais apjoms || 63 973 000 000 || || || || 63 973 000 000 ||

Rezerve || 75 989 221 || || || || 75 989 221 ||

1. a || Konkurētspēja izaugsmei un nodarbinātībai || 16 484 010 779 || 11 441 322 326 || || 587 000 000 || 16 484 010 779 || 12 028 322 326

Maksimālais apjoms || 16 560 000 000 || || || || 16 560 000 000 ||

Rezerve || 75 989 221 || || || || 75 989 221 ||

1.b || Ekonomiskā, sociālā un teritoriālā kohēzija || 47 502 330 000 || 50 951 464 732 || || 3 394 700 000 || 47 502 330 000 || 54 346 164 732

Maksimālais apjoms || 47 413 000 000 || || || || 47 413 000 000 ||

Rezerve || -89 330 000 || || || || -89 330 000 ||

Elastības instruments || 89 330 000 || || || || 89 330 000 ||

Rezerve || 0 || || || || 0 ||

2. || Ilgtspējīga izaugsme: dabas resursi || 59 267 214 684 || 56 458 930 369 || || 106 000 000 || 59 267 214 684 || 56 564 930 369

Maksimālais apjoms || 59 303 000 000 || || || || 59 303 000 000 ||

Rezerve || 35 785 316 || || || || 35 785 316 ||

tostarp: Eiropas Lauksaimniecības garantiju fonds (ELGF) — ar tirgu saistītie izdevumi un tiešie maksājumi || 43 778 100 000 || 43 776 956 403 || || || 43 778 100 000 || 43 776 956 403

Pakārtotais maksimālais apjoms || 44 130 000 000 || || || || 44 130 000 000 ||

Neto pārvietojums starp ELGF un ELFLA || 351 900 000 || || || || 351 900 000 ||

Rezerve || || || || || ||

3. || Drošība un pilsonība || 2 171 998 732 || 1 677 039 976 || || || 2 171 998 732 || 1 677 039 976

Maksimālais apjoms || 2 179 000 000 || || || || 2 179 000 000 ||

Rezerve || 7 001 268 || || || || 7 001 268 ||

4. || Globālā Eiropa || 8 325 000 000 || 6 191 238 421 || || 650 765 835 || 8 325 000 000 || 6 842 004 256

Maksimālais apjoms || 8 335 000 000 || || || || 8 335 000 000 ||

Rezerve || 10 000 000 || || || || 10 000 000 ||

5. || Administrācija || 8 405 144 376 || 8 406 017 176 || -378 835 || -378 835 || 8 404 765 541 || 8 405 638 341

Maksimālais apjoms || 8 721 000 000 || || || || 8 721 000 000 ||

Rezerve || 315 855 624 || || || || 316 234 459 ||

tostarp: iestāžu administratīvie izdevumi || 6 798 019 733 || 6 798 892 533 || -378 835 || -378 835 || 6 797 640 898 || 6 798 513 698

Pakārtotais maksimālais apjoms || 7 056 000 000 || || || || 7 056 000 000 ||

Rezerve || 257 980 267 || || || || 258 359 102 ||

6. || Kompensācijas || 28 600 000 || 28 600 000 || || || 28 600 000 || 28 600 000

Maksimālais apjoms || 29 000 000 || || || || 29 000 000 ||

Rezerve || 400 000 || || || || 400 000 ||

Kopā || 142 184 298 571 || 135 154 613 000 || -378 835 || 4 738 087 000 || 142 183 919 736 || 139 892 700 000

Maksimālais apjoms || 142 540 000 000 || 135 866 000 000 || || || 142 540 000 000 || 135 866 000 000

Elastības instruments || 89 330 000 || || || || 89 330 000 ||

Neparedzēto izdevumu rezerve || || || || || || 4 026 700 000

Rezerve || 445 031 429 || 711 387 000 || || || 445410 264 || 0

|| Īpaši instrumenti || 456 181 000 || 350 000 000 || || || 456 181 000 || 350 000 000

Pavisam kopā || 142 640 479 571 || 135 504 613 000 || - 378 835 || 4 738 087 000 || 142 640 100 736 || 140 242 700 000

[1] OV L 298, 26.10.2012., 1. lpp.

[2] OV L 347, 20.12.2013., 884. lpp.

[3] OV L 51, 20.2.2014., 1. lpp.

[4] OV L XX, XX.X.2014.

[5] COM(2014) 234, 15.4.2014.

[6] COM(2014) 234, 15.4.2014.

[7] OV L 135, 8.5.2014.

[8] COM(2014) 328, 28.5.2014.

[9] Komisijas Īstenošanas lēmums par humānās palīdzības darbības prioritāšu finansēšanu no ES 2014. gada budžeta.

[10] COM(2013) 928, 20.12.2013.

[11] OV L 347, 20.12.2013.

[12] COM(2013) 521, 11.7.2013.

[13] COM(2013) 428, 18.6.2013.

[14] IP 14/219, 5.3.2014.

[15] Finansēšanas lēmumi C(2014) 2907 un C(2014) 2906, 29.4.2014. Šajā dienā par tiem sniegta informācija paziņojumā presei IP/14/501.

[16] OV L 347, 20.12.2013.

[17] OV L 103, 5.4.2014.

[18] IP 14/219, 5.3.2014.

[19] Finansēšanas lēmumi C(2014) 2907 un C(2014) 2906, 29.4.2014. Šajā dienā par tiem sniegta informācija paziņojumā presei IP/14/501.

[20] OV L 287, 29.10.2013.

[21] COM(2013) 719, 16.10.2013.